เอไลฟ์ควัก200ล้านลุยไฟตปท.
หาช่องทางลงทุนทำกำไรเพิ่มจังหวะเหมาะค่าเงินบาทอ่อน
30 ม.ค. 2556

หาช่องทางลงทุนทำกำไรเพิ่มจังหวะเหมาะค่าเงินบาทอ่อน
เอไลฟ์ควัก 200 ล้านบาท ขนเงินลงทุนเมืองนอกกินกำไรส่วนต่างค่าบาท
นายเมธี จันทวิมล ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า บริษัทยังมีความต้องการที่จะนำเงินทุนจำนวน 200 ล้านบาท ไปลงทุนยังต่างประเทศ เนื่องจากมีช่องทางลงทุนที่ให้ผลตอบแทนสูงกว่าในประเทศ โดยเฉพาะในช่วงนี้ที่ค่าเงินบาทแข็งขึ้น ทำให้มีต้นทุนที่ต่ำลง และเชื่อว่าในอนาคตค่าเงินบาทก็จะกลับมาอ่อนค่าลงอีก ซึ่งทำให้บริษัทมีกำไรจากส่วนต่างค่าบาทอีกทางหนึ่ง 
ทั้งนี้ ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้อนุมัติให้บริษัทสามารถไปลงทุนยังต่างประเทศไทยแล้ว และเมื่อบริษัทพร้อมก็จะไปลงทุนทันที
“ในปีที่ผ่านมาเราได้รับตอบแทนจากการลงทุนเฉลี่ยอยู่ที่ 4.85% ซึ่งถือว่าให้ผลตอบแทนสูงกว่าตลาด แต่ในปีนี้แนวโน้มอัตราดอกเบี้ยอยู่ในช่วงขาลงและเริ่มคงที่แล้ว ทำให้ต้องการช่องทางลงทุนใหม่ๆ ที่ให้ผลตอบแทนสูงขึ้นมาทดแทน และตอนนี้ คปภ.ก็ได้มีการแก้ไขนโยบายลงทุนใหม่ โดยสามารถลงทุนในหน่วยลงทุนที่มีเรตติ้ง BBB ได้ ทำให้บริษัทประกันชีวิตมีโอกาสลงทุนมากขึ้น” นายเมธี กล่าว 
สำหรับแนวโน้มธุรกิจประกันชีวิตในปีนี้ คาดว่าจะมีการเติบโตที่ 15% โดยมีปัจจัยสนับสนุนหลักจากทิศทางอัตราดอกเบี้ยที่อยู่ในช่วงขาลง ส่งผลให้อัตราดอกเบี้ยของสถาบันการเงินหลายแห่งต้องปรับลดตาม ขณะที่ธุรกิจประกันชีวิตกลับมาได้รับความสนใจมากขึ้น เนื่องจากผลตอบแทนที่ได้รับอยู่ในระดับสูงเมื่อเทียบกับการฝากเงิน
นายเมธี กล่าวว่า ดังนั้นแนวโน้มผลิตภัณฑ์ประกันชีวิตในปีนี้ ยังเป็นแบบประกันชีวิตแบบสะสมทรัพย์ ที่ให้ความคุ้มครองระยะกลางถึงระยะยาว ตั้งแต่ระยะเวลา 510 ปี เป็นหลักเนื่องจากผลิตภัณฑ์ดังกล่าวถือเป็นทางเลือกสำหรับผู้ที่ต้องการออมเงินที่ต้องการผลตอบแทนสูง นอกเหนือจากการฝากเงิน และยังมีกลุ่มลูกค้าที่ครบอายุการส่งเบี้ยประกันอีกจำนวนมาก จึงเป็นโอกาสในการนำเสนอขายผลิต ภัณฑ์สะสมทรัพย์ดังกล่าวได้อีก 
“ทิศทางดอกเบี้ยในปีนี้น่าจะยังคงเป็นขาลง ผู้ออมส่วนใหญ่ที่ฝากเงินจึงต้องการมองหาช่องทางการออมผ่านผลิตภัณฑ์ใหม่ๆ ที่ให้ผลตอบแทนสูง นอกเหนือจากการฝากเงิน และเป็นการล็อกผลตอบแทนตามระยะเวลาที่ต้องการ อีกทั้งผลตอบแทนก็ไม่ต้องถูกหักภาษี เหมือนกับการฝากเงินกับธนาคารทั่วไป ซึ่งผลิตภัณฑ์ประกันชีวิตนับว่ามีความน่าสนใจมากขึ้นในปีนี้ เนื่องจากกลุ่มผู้ออมเริ่มมีความรู้ ความเข้าใจในตัวผลิตภัณฑ์มากขึ้น” นายเมธี กล่าว